爲溫樂堂五綠亭解嘲
作者：高斯得
朝代：宋

paragraphs: 園林非不佳，名字著難穩。
稍與流俗異，譏呵來噂噂。
我堂名溫樂，竊慕涑水翁。
我亭名五綠，又希午橋公。
客來笑不已，誚我何其鄙。
拳拳二相國，所愛人爵耳。
聞之爲一咍，爭端自予開。
嗟予信鄙矣，笑客亦愚哉。
相誠吾所愛，何必裴與馬。
唐非無李盧，宋亦有章蔡。
爾知相何物，是謂聖賢宅。
士而不爲此，何以下膏澤。
孟軻出晝意，宣尼載質心。
溫豈獨甘樂，裴非錮園林。
二扁有深意，客詎窺其涘。
吾言豈狂言，刀尺自孔氏。